Paarinädalase pausi järel on lambad jälle poegima hakanud. Üleeile, just õhtuse talituse ajal, sai tallega maha esimene eelmise aasta tall. Temal sündis jäärapoiss. Tall ei olnud küll eriti suur, täiesti paras esmapoegija kohta, kuid jalad olid veidi vales asendis - üks esijalg täiesti kõhu all. Seetõttu oli pusimist päris palju, et tall elusalt kätte  saada nii, et emale ka viga ei teeks. Õnneks läks meil see korda ja praegu on mõlemaga kõik korras. Peale sündi oli tal küll hingamisest kuulda, et lootevedelikke on kopsu sattunud, mis ei ole sellises olukorras üldse ime, kuid nüüd pole sellega enam probleemi.